Alternativet kræver nu en folkeafstemning om den omdiskuterede frihandelsaftale mellem EU og Canada, der efter alt at dømme skal godkendes i Folketinget og parlamenterne i de andre EU-lande.

»Det her bliver vi nødt til at tage en foklekafsstemning om, fordi det har så afgørende betydning for vores samfund. Det er ikke en folkeafstemning, der handler om for eller imod EU. Det her er en folkeafstemning om en frihandelaftale med Canada, som har nogle kæmpe konsekvenser«, siger politisk ordfører Rasmus Nordqvist.

Dermed melder et ellers EU-venligt parti sig for alvor ind i koret af kritikere over for frihandelsaftalen, der blev forhandlet på plads i 2014 uden den store interesse i offentligheden. Dengang mente EU-Kommissionen, at der var tale om en overstatslig aftale, som kunne sættes i værk, når blot EU-kommissionen, Europaparlamentet og ministrene fra de enkelte lande havde sagt ja. Nu lyder vurderingen, at visse elementer i aftalen kræver godkendelse i de enkelte EU-landes parlamenter.